I 30 år har Mette Houbak mødt ind på sit arbejde med ét brændende ønske: At hjælpe patienterne så godt igennem deres sygdomsforløb som overhovedet muligt. Og dén mission er mere end bare fuldført. Den er fuldført med et overskud og nærvær, der fik Mette Houbaks kolleger til at indstille hende til et anerkendt legat. - Legatet kom helt bag på mig, og jeg blev virkelig glad og stolt. Det er en cadeau og noget, vi har brug for i vores verden, siger Mette Houbak. Grethe Foss’ Legat uddeles til sygeplejersker, som nærmer sig pensionsalderen, og som har ydet en ekstraordinær indsats både over for patienter og sine yngre kolleger. Kollegerne på akut- og traumecentret på Aalborg Universitetshospital har i indstillingen rost hende for altid at gå forrest i omsorgen for patienterne, og for at gøre alle sine kolleger bedre - med stor ro og ordentlighed. Svært at redde alle I sit daglige arbejde som sygeplejerske i akutmodtagelsen og neonatalafdelingen gennem 30 år har Mette Houbak set det meste. Hun har trøstet familier, der har mistet deres barn, hun har lagt gips på utallige, hun har assisteret ved retsmedicinske undersøgelser, og hun har holdt hånd med dem, som ikke kunne reddes. - Vi kan gøre meget, når de er hos os, men ikke noget bagefter. Det var lidt svært at forlige sig med i starten. Om natten er der tit alkohol og misbrug involveret, og man kan tydeligt mærke, om der er brug for en god snak. Det er der tit, og så prøver vi at få tid til det, fortæller Mette Houbak. Siden sin uddannelse for 30 år siden har hun oplevet store forandringer. - Dengang var vi fire på nattevagt, i dag er vi syv sygeplejersker. Men vi har mange flere patienter, fordi der er blevet nedlagt mange små sygehuse, fortæller Mette Houbak. Vigtigt med gode kolleger Gode kolleger er afgørende for at godt arbejdsmiljø – især når de ældre kolleger rådgiver og vejleder de yngste. Det mener Jette Søe, som er medlem af legatbestyrelsen og tidligere formand for Dansk Sygeplejeråd. - I dag er der særligt brug for den smadderdygtige, gode kollega. Jeg er glad for, at vi kan anerkende godt kollegaskab og sætte fokus på noget positivt. At vi kan støtte rollemodellerne og den gode kollega og give modvægt til billedet i pressen, hvor sygeplejersker ofte udstilles som højtråbende og utaknemmelige, siger hun. Mette Houbak vinker farvel til kollegerne på akutmodtagelsen, når hun fylder 64 år og går på efterløn. - Ned til vores venner i Italien eller bare ud i det fri. Det er en rigtig stor glæde. Otte nordjyske modtagere I alt modtager otte nordjyske sygeplejersker legatet: Syv fra Aalborg Universitetshospital og én fra sygehuset i Thisted. De arbejder eller er pensioneret fra henholdsvis hæmatologisk sengeafsnit, hjerte-lunge-karkirurgisk operationsafsnit, ambulatorium for hud- og kønssygdomme, øjenafdelingen, ortopædkirurgisk afdeling og akutmodtagelsen. Mette Houbak og de 107 andre modtagere af et Grethe Foss-legat får officielt overrakt hæderen ved en reception i Industriens Hus fredag 8. april.

Opsummering:
62-årige Mette Houbak fra Langholt er tildelt Grethe Foss’ legat for sin mangeårige indsats som sygeplejerske på blandt andet akut- og traumecentret.